Ariel Henry

Ariel Henry (født 6. november 1949) er en haitisk politiker og nevrokirurg som siden 20. juli 2021 har vært landets fungerende statsminister og president etter at Haitis president Jovenel Moïse ble drept i et attentat 7. juli 2021. Henry har senere blitt anklaget for å ha hatt forbindelser med Joseph Felix Baido som er mistenkt for å ha vært involvert i planleggingen av attentatet på president Moïse. 


== Medisinsk utdannelse og karriere ==
Henry har utdannelse som nevrokirurg ved Université de Montpellier, i folkehelse ved Loma Linda University og i internasjonal helsehåndtering fra Boston University.Han er professor i nevrokirurgi ved State University of Haitis medisinske fakultet og har hatt flere ledende nasjonale og internasjonale verv innen medisinsk arbeid og folkehelsearbeid.


== Politisk karriere ==
Henry startet sin politiske karriere da han ble leder for bevegelsen Convergence Démocratique som hadde som mål å styrte daværende president Jean-Bertrand Aristide som ble anklaget for valgfusk under presidentvalget i 2000. Sammen med Micha Gaillard ledet han opposisjonen mot presidenten. Etter statskuppet i 2004 hvor Aristide ble avsatt, deltok Henry i arbeidet med å sette sammen en ny regjering. Han støttet René Préval som vant presidentvalget i 2006 og ble utneevnt til helsedirektør i juni 2006. Han hadde denne jobben fram til september 2008 da han ble ansatt i helsedepartementet. Han var der til oktober 2011.Fra januar til september 2015 var han innenriksminister før han ble sosial- og arbeidsminister i regjeringen til Evans Paul, en posisjon han hadde til mars 2016. I september 2015 besluttet hans parti Inite («Den patriotiske enhet») å trekke seg fra regjeringen. Henry nektet å godta partiets beslutning og forlot partiet.Den 5. juli 2021 ble han utpekt til Haitis statsminister av president Jovenel Moïse, men to dager senere ble presidenten drept i et attentat noe som forhindret det formelle statsministerskiftet. Den sittende statsministeren Claude Joseph beholdt makten med støtte fra militæret, og med anerkjennelse av USA som landets rette statsminister. En gruppe fremstående diplomater fra Brasil, EU, Frankrike, Tyskland, Spania og USA, i tillegg til representanter fra Organisasjonen av amerikanske stater og FN ba i et opprop 17. juli om at Henry skulle overta statsministerposten. Den 19. juli kunngjorde Claude Joseph at han ville gå av og overlate posten til Henry.


== Statsminister ==
Henry ble tatt i ed som statsminister den 20. juli 2021. I sin tiltredelsestale appellerte han til enhet og la vekt på at han ville gjenopprette orden og sikkerhet i landet. Han kunngjorde også at han ville skrive ut nyvalg så snart som mulig.
Etter jordskjelvet i Haiti 2021 som inntraff 14. august erklærte Henry unntakstilstand i en måned og sa at alle tilgjengelige ressurser ville bli satt inn for å hjelpe de som ble rammet av katastrofen.1. januar 2022 slapp Henry uskadd fra et attentat utenfor katedralen i Gonaïves.Den 17. januar 2022 valgte det nasjonale overgangsrådet, kalt «Montana Accord», Fritz Jean til ny president, en utnevnelse som Henry ikke anerkjente.


== Henrys rolle i attentatet på Jovenel Moïse ==
Bedford Claude, som ledet etterforskningen etter drapet på president Moïse, hevdet 10. september at Ariel Henry hadde vært i kontakt med Joseph Felix Badio, en av de hovedmistenkte etter attentatet. Claude ba om tillatelse til å etterforske Henrys rolle og ba også immigrasjonsmyndighetene om å nekte ham å forlate landet. Henry avsatte Claude, men det var tvil om han hadde myndighet til det.Den 8. februar offentliggjorde CNN et opptak av dommer Garry Orélien, som tidligere etterforsket saken, hvor Orélien anklaget Henry for å ha vært delaktig i planleggingen ev attentatet på Moïse. Han anklaget også Henry for å ha hatt nære forbindelser til den hovedmistenkte. Orélien benektet senere dette og hevdet at CNN prøvde å ødelegge hans karriere og tvinge ham til å gå i eksil eller bli drept.


== Familie ==
Ariel Henry er sønn av pastor Elie S. Henry som var eldste i Syvendedags Adventistkirken. Han er gift med Annie Claude Massiau og paret har fire barn.


== Referanser ==